Jesper Kjær Ries havde forrige lørdag besøg af samme tyv to gange. Efter tavshed fra politiet har han lagt billeder af tyven på Facebook velvidende, at det kan være strafbart.

Annonce

Tusindvis har delt Jesper Kjær Ries' Facebook-opslag, hvor han offentliggør billeder af den tyv, der forrige lørdag brød ind i hans hus to gange. Den ubudne gæst blev lagt på de sociale medier, efter Østjyllands Politi havde haft Jesper Kjær Ries' billeder i en uge uden at reagere.

Åbyhøj. Jesper Kjær Ries har haft besøg af en indbrudstyv, filmet ham og lagt billederne ud på Facebook.

»Jeg er ikke ude på at kritisere politiet, fordi det har mange andre ting at se til i tiden,« siger Jesper Kjær Ries.

Han begrunder, hvorfor han alligevel lagde billederne ud:

»Jeg er bare en stille familiefar, der ikke gider, at mit hus skal røves. Jeg blev så provokeret over at se tyven gå stille og roligt rundt i vores hjem. At han så kom igen efter første indbrud, synes jeg, er ekstra frækt«.

Jesper Kjær Ries og familien forlod huset den pågældende lørdag klokken 10.08. Klokken 10.28 optræder tyven første gang på husets kamera. Tyven bruger ifølge optagelserne otte minutter på at pakke computere, smykker, pyntegenstande, tøj og andre effekter, som han tager med sig.

Klokken 12.04 kommer han tilbage for at hente endnu et læs tyvekoster. Han er på kameraet frem til klokken 12.17.

Hele hændelsesforløbet er foreviget af det kamera, der er installeret i huset på Jeppe Aakjærs Vej i Aabyhøj.

Selv om det var ubehageligt og frustrerende at vende hjem til et indbrudsramt hus, hjalp det en smule på humøret, da Jesper Kjær Ries så optagelserne:

»Jeg tænkte: Yes, det er nogle skidegode billede - han ryger da i den sorte gryde lige om lidt. Men det gjorde han så ikke«.

Fuld af forventning afleverede Jesper Kjær Ries optagelserne til Østjyllands Politi umiddelbart efter indbruddene. Efter en uge uden at have hørt fra politiet, lagde han en håndfuld billeder af tyven ud på sin Facebook-profil i det håb, at nogen genkender manden og derfor kan hjælpe politiet med oplysninger, der kan fælde ham.

Den århusianske familiefar er klar over, at offentliggørelsen kan bringe ham selv i fedtefadet, da andre i lignende sager er blevet sigtet for at lægge billeder af gerningsmænd ud på de sociale medier.

»Det har virkelig været grænseoverskridende for mig at lægge det ud, fordi jeg anser ikke mig selv for at være en selvtægtsmand. Jeg er meget autoritetstro, betaler min skat med glæde og alt det her,« siger Jesper Kjær Ries.

Han er klar over risikoen.

»Som jeg forstår reglerne, så skal den skadelidte - i dette tilfælde tyven - anklage mig. Det er lige før, at han er velkommen til at gøre det. Når man stikker næsen frem, som jeg gør her, risikerer jeg at få slag over den,« siger han og uddyber:

»På den anden side får jeg indikeret, at hvis man begår indbrud hos mig, så bliver man filmet og risikerer at blive lagt ud til offentligt skue«.

Århus Stiftstidende har forgæves forsøgt at få en kommentar fra Østjyllands Politi.

Straffelovens paragraf 264, a: Den, som uberettiget fotograferer personer, der befinder sig på et ikke frit tilgængeligt sted, straffes med bøde eller fængsel indtil seks måneder. Det samme gælder den, der ved hjælp af kikkert eller andet apparat uberettiget iagttager sådanne personer.

Straffelovens paragraf 264, d: Med bøde eller fængsel indtil seks måneder straffes den, der uberettiget videregiver meddelelser eller billeder vedrørende en andens private forhold eller i øvrigt billeder af den pågældende under omstændigheder, der åbenbart kan forlanges unddraget offentligheden.